Broj: 711-I-368-M-9/21-02-12

Zagreb, 5. veljače 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Davorina Ivanjeka i Aleksandre Jozić-Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnice Gordane Odor, predsjednice Uprave trgovačkog društva Borovo d.d., za davanjem mišljenja Povjerenstva,** na 114. sjednici, održanoj dana 5. veljače 2021.g., daje sljedeće

**MIŠLJENJE**

**Članovi Nadzornih odbora trgovačkih društva u većinskom vlasništvu Republike Hrvatske ne smatraju se dužnosnicima u smislu članka 3. ZSSI-a te se stoga na iste ne primjenjuju odredbe ZSSI-a.**

Obrazloženje

Zahtjev za davanjem mišljenja Povjerenstva podnijela je dužnosnica Gordana Odor, predsjednica Uprave trgovačkog društva Borovo d.d. U knjigama ulazne pošte zahtjev je zaprimljen 22. siječnja 2021. pod poslovnim brojem 711-U-334-M-9/21-01-4, povodom kojeg se vodi predmet broj M-9/21.

Člankom 3. stavkom 1. podstavkom 37. ZSSI-a propisano je da su predsjednik i članovi Uprava trgovačkih društava u većinskom državnom vlasništvu. Uvidom u Registar dužnosnika utvrđeno je da Gordana Obor obnaša dužnost predsjednika uprave Borovo d.d. od 27. rujna 2017.g. Stoga je i dužnosnica Gordana Odor, povodom obnašanja navedene dužnosti, dužna pridržavati se odredbi ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Dužnosnica u zahtjevu navodi da je Borovo d.d. proizvodnja i promet obuće, gumarskih i ostalih proizvoda, Vukovar, Dr. Ante Starčevića 2/D, OIB 73002202488 trgovačko društvo koje se bavi gospodarskom djelatnošću. Nadalje, dužnosnica ističe kako je vlasnik dionica Republika Hrvatska koja je svoja prava upravljanja dionicama prenijela na Centar za restrukturiranje i prodaju (CERP), no da Borovo d.d. nije pravna osoba od posebnog interesa za Republiku Hrvatsku. Dužnosnica nadalje ističe kako je jedan od članova nadzornog odbora Borovo d.d. Vukovar gospodin ……. ………, ujedno i predsjednik Uprave trgovačkog društva Vupik plus d.o.o. Vukovar, Sajmište 113/C, 32000 Vukovar, OIB. 81523019624, čiji je jedini osnivač FORTENOVA GRUPA dioničko društvo za upravljanje, pod MBS: 081179147, upisano kod: Trgovačkog suda u Zagrebu, OIB: 88035992407 Zagreb, Marijana Čavića 1. Dužnosnica navodi kako Vupik plus d.o.o. odnosno gospodin ………. kao predsjednik Uprave ima namjeru zaključiti kupoprodajni ugovor za kupovinu robe od Borovo d.d. po tržišnim cijenama, odnosno po cijenama proizvoda koje Borovo d.d. prodaje ostalim kupcima. Dužnosnica postavlja pitanje, a s obzirom da je gospodin ………. član Nadzornog odbora Borovo d.d. Vukovar, je li isti u sukobu interesa ukoliko Vupik d.o.o., odnosno on kao predsjednik uprave Vupik plus d.o.o. zaključi kupoprodajni ugovor s Borovo d.d. Vukovar za kupovinu robe po tržišnim cijenama odnosno po cijenama proizvoda koje Borovo d.d. prodaje ostalim kupcima.

Povjerenstvo ističe kako je člankom 3. stavkom 1. i 2. ZSSI-a propisano tko se smatra dužnosnikom u smislu navedenog Zakona. Time je ujedno određen i krug osoba na koje se navedeni zakon primjenjuje, odnosno djelokrug samog Povjerenstva.

Člankom 3. stavkom 1. podstavkom 37. ZSSI-a propisano je da su predsjednici i članovi uprava trgovačkih društava koja su u većinskom državnom vlasništvu dužnosnici u smislu odredbi ZSSI-a. Međutim, odredbama članka 3. ZSSI-a nije propisano da su članovi Nadzornih odbora trgovačkih društava u većinskom državnom vlasništvu također dužnosnici te se slijedom navedenog odredbe ZSSI-a na njih ne primjenjuju, niti njihovo postupanje suprotno odredbama ZSSI-a može predstavljati povod za postupak u kojem bi Povjerenstvo utvrđivalo postojanje povrede toga Zakona.

Slijedom navedenog, Povjerenstvo nije ovlašteno donijeti mišljenje ili drugi obvezujući akt u odnosu na osobe na koje se odredbe ZSSI-a ne primjenjuju, odnosno u konkretnom slučaju odlučiti bi li član Nadzornog odbora trgovačkog društva Borovo d.d. koje je u većinskom državnom vlasništvu bio u sukobu interesa kada bi sklopio kupoprodajni ugovor s društvom Vupik plus d.o.o. u kojem obnaša funkciju predsjednika Uprave.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnica Gordana Odor, elektronička dostava
2. Objava na internetskoj stranici Povjerenstva
3. Pismohrana